Dylan Jones

Newyddiadurwr a darlledwr o Gymru yw Dylan Jones (ganwyd 1961). Bu'n gweithio i'r BBC ers 1986 fel sylwebydd, newyddiadurwr a chyflwynydd ar radio a theledu.

 Bywyd cynnar ac addysg 
Magwyd Dylan yng Nghapel Garmon ger Llanrwst. Graddiodd mewn gwleidyddiaeth o Brifysgol Aberystwyth. Aeth ymlaen i weithio fel athro hanes a gwleidyddiaeth yn Ysgol Maes Garmon, Yr Wyddgrug ac Ysgol Glan Clwyd.

 Gyrfa 
Anfonodd lythyr at y BBC yn dweud bod ganddo ddiddordeb mewn pêl-droed ac am sylwebu. Yn 1986 cychwynnodd sylwebu ar rai gemau brynhawn Sadwrn. Yn Ebrill 1989, gofynnwyd iddo deithio i stadiwm Hillsborough i sylwebu ar y gêm rhwng Nottingham Forest a Lerpwl. Trodd y sylwebaeth i stori newyddion yn dilyn y drasiedi a ddigwyddodd yno. Yn dilyn hynny cafodd gynnig swydd yn yr adran newyddion. Y flwyddyn ganlynol daeth yn newyddiadurwr llawrydd yn gweithio yng ngogledd-ddwyrain Cymru.
Am ei fod yn byw yna agos i'r ffin, yn aml roedd Dylan yn cael ei anfon i wneud straeon mawr yn Lloegr. Roedd hyn yn cynnwys diflaniad James Bulger yn 1993. Adroddodd hefyd ar drychineb ysgol Dunblane a marwolaeth y Dywysoges Diana.

Yn 1992, cychwynodd gyflwyno Ar y Marc, rhaglen chwaraeon ar fore Sadwrn. Yn 2022 sefydlodd ei hun gyda rhaglen newydd amser cinio, Taro'r Post. Yn 2012, aeth Dylan i weithio yn y boreau a chyflwyno'r Post Cyntaf a Rhaglen Dylan Jones. Yn 2021, symudodd o'r boreau i gyflwyno Post Prynhawn. Yn 2025 cyhoeddodd ei ymddeoliad o raglenni newyddion a chyflwynodd ei bennod olaf ar 14 Chwefror 2025. Bydd yn parhau i gyflwyno Ar y Marc. 

Bu hefyd yn cyflwyno'r Clwb Pêl-droed ar S4C rhwng 2006-08 a rhaglen materion cyfoes, Taro Naw. Roedd hwn yn cynnwys rhaglenni arbennig gyda Noel Thomas am sgandal y Swyddfa Bost. Mae hefyd wedi cyflwyno Newyddion S4C a Pawb a'i Farn yn achlysurol.

Enillodd sawl gwobr yn ystod ei yrfa, gan gynnwys Gohebydd Newyddion Teledu’r Flwyddyn BT yn 1997, Personoliaeth Radio’r Flwyddyn yn y Gwobrau Cyfryngau Celtaidd yn 2009 a Rhaglen Ddogfen Radio’r Flwyddyn yng Ngwobrau Cyfryngau Cymru yn 2019.

Cyhoeddodd ei hunanfywgraffiad Dylanwadau yn 2012.

Cyfeiriadau

Categori:Genedigaethau 1961
Categori:Newyddiadurwyr o Gymru
Categori:Cyflwynwyr radio o Gymru
Categori:Cyflwynwyr teledu o Gymru
Categori:Pobl addysgwyd yn Ysgol Glan Clwyd
Categori:Cyn-fyfyrwyr Prifysgol Aberystwyth